b'\n_START_ARTICLE_\nBrusilovin hy\xc3\xb6kk\xc3\xa4ys\n_START_SECTION_\nVerdunissa taistelevien ranskalaisten tukeminen it\xc3\xa4hy\xc3\xb6kk\xc3\xa4yksell\xc3\xa4\n_START_PARAGRAPH_\nRanskan armeijan jouduttua Verduniin 21. helmikuuta 1916 suuntautuneen Saksan hy\xc3\xb6kk\xc3\xa4yksen kohteeksi pyrki Ranska vaikuttamaan Ven\xc3\xa4j\xc3\xa4\xc3\xa4n paineen kevent\xc3\xa4miseksi l\xc3\xa4nsirintamalla siten, ett\xc3\xa4 Ven\xc3\xa4j\xc3\xa4 samanaikaisesti hy\xc3\xb6kk\xc3\xa4isi it\xc3\xa4rintamalla, jolloin Saksa joutuisi siirt\xc3\xa4m\xc3\xa4\xc3\xa4n joukkojaan l\xc3\xa4nsirintamalta it\xc3\xa4rintamalle It\xc3\xa4valta-Unkarin vahvistukseksi._NEWLINE_Verdunin pit\xc3\xa4minen silloisen rintaman ulokkeena ei olisi ollut Ranskalle sotilaallisesti ehdottoman v\xc3\xa4ltt\xc3\xa4m\xc3\xa4t\xc3\xb6nt\xc3\xa4 suurin tappioin, mutta siit\xc3\xa4 oli muodostunut poliittinen Ranskan puolustuskyvyn vertauskuva, mink\xc3\xa4 vuoksi siit\xc3\xa4 olisi ollut poliittisesti vaikea luopua.\n_START_SECTION_\nNaruch-j\xc3\xa4rven hy\xc3\xb6kk\xc3\xa4ys\n_START_PARAGRAPH_\nRanskan painetta kevent\xc3\xa4\xc3\xa4kseen ven\xc3\xa4l\xc3\xa4iset hy\xc3\xb6kk\xc3\xa4siv\xc3\xa4t Naruch-j\xc3\xa4rvell\xc3\xa4 saksalaisia vastaan, mutta 19. maaliskuuta \xe2\x80\x93 30. huhtikuuta 1916 kest\xc3\xa4nyt taistelu j\xc3\xa4i ratkaisematta.\n_START_SECTION_\nAleksei Brusilov luoteisrintaman komentajaksi\n_START_PARAGRAPH_\nSodanjohdon henkil\xc3\xb6kohtaisesti itselleen 1915 ottanut Ven\xc3\xa4j\xc3\xa4n keisari Nikolai II nimitti 29. maaliskuuta 1916 Aleksei Brusilovin komentajaksi kenraaliadjutantti ja ratsuv\xc3\xa4enkenraali Nikolai Nikolajevit\xc5\xa1in sijaan luoteisrintamasta vastaavaksi komentajaksi. Jalkav\xc3\xa4enkenraalit Aleksei Evert ja Aleksei Kuropatkin olivat vastustaneet hy\xc3\xb6kk\xc3\xa4ysajatusta vedoten raskaan tykist\xc3\xb6n puutteeseen ja tykinammusten v\xc3\xa4h\xc3\xa4isyyteen._NEWLINE_Brusilovin komentamaan luoteisrintamaan kuuluivat Pripetin soilta pohjoisesta Romanian rajalle 8. (Aleksei Kaledin), 11. (Platon Let\xc5\xa1itski), 7. (Dmitri \xc5\xa0t\xc5\xa1erba\xc5\xa1ev) ja 9. (Vladimir Saharov) armeija. Nelj\xc3\xa4 armeijaa koostuivat 40 jalkav\xc3\xa4kidivisioonasta ja 15 ratsuv\xc3\xa4kidivisioonasta. Ven\xc3\xa4j\xc3\xa4n armeijassa luoteisrintamalla oli noin 600\xc2\xa0000 sotilasta, kun taas saksalaisten ja it\xc3\xa4valta-unkarilaisten puolella oli 500\xc2\xa0000._NEWLINE_Vastapuolella olivat pohjoisesta etel\xc3\xa4\xc3\xa4n lueteltuina It\xc3\xa4vallan 4. (arkkiherttua Joosef Ferdinand), 1. ja 2. armeija sek\xc3\xa4 it\xc3\xa4valtalais-saksalainen etel\xc3\xa4inen armeija (Bethomar) sek\xc3\xa4 It\xc3\xa4vallan 7. armeija. Ne koostuivat 36 it\xc3\xa4valtalaisesta- ja 2 saksalaisesta jalkav\xc3\xa4kidivisioonasta sek\xc3\xa4 11 ratsuv\xc3\xa4kidivisioonasta.\n_START_SECTION_\nTavoitteena Vilnan\xe2\x80\x93Kovelin-linja\n_START_PARAGRAPH_\nBrusilovin hy\xc3\xb6kk\xc3\xa4yksen operatiivisena tavoitteena oli saavuttaa pohjoisessa Liettuassa Vilnan ja etel\xc3\xa4ss\xc3\xa4 Ukrainan Volynissa sijaitsevan Kovelin taso. Kovel oli merkitt\xc3\xa4v\xc3\xa4 rautateiden solmukohta, jonka haltuun saaminen olisi vaikeuttanut It\xc3\xa4valta-Unkarin sodank\xc3\xa4ynti\xc3\xa4 joukkojen rintamantakaisen kuljetuksen ja ryhmittelyn suhteen.\n_START_SECTION_\nEteneminen\n_START_PARAGRAPH_\nHy\xc3\xb6kk\xc3\xa4ys alkoi 4. kes\xc3\xa4kuuta 1916 runsaalla viisi tuntia kest\xc3\xa4v\xc3\xa4ll\xc3\xa4 tykist\xc3\xb6ammunnalla Brusilovin oikealla sivustalla Lutskia vastaan sek\xc3\xa4 Dnestr- ja Prut-jokien suuntaan vasemmalla. Ammunta oli kuitenkin laaja-alaista eik\xc3\xa4 it\xc3\xa4valtalaisunkarilaisille tai saksalaisille muodostunut tarkkaa kuvaa hy\xc3\xb6kk\xc3\xa4yksen painopisteest\xc3\xa4.\n_START_SECTION_\nRynn\xc3\xa4kk\xc3\xb6taktiikka tykist\xc3\xb6n ja reservien tukemina\n_START_PARAGRAPH_\nIt\xc3\xa4valtalaisten asemat olivat noin kilometrin syv\xc3\xa4t ja kolmeen per\xc3\xa4kk\xc3\xa4iseen linjaan rakennetut. Iltap\xc3\xa4iv\xc3\xa4ll\xc3\xa4 ven\xc3\xa4l\xc3\xa4isten iskujoukot mursivat ensimm\xc3\xa4isen linjan ja v\xc3\xa4litt\xc3\xa4m\xc3\xa4tt\xc3\xa4 j\xc3\xa4ljelle j\xc3\xa4\xc3\xa4neist\xc3\xa4 it\xc3\xa4valtalaisista jatkoivat toiselle ja kolmannelle linjalle. Iskujoukkojen j\xc3\xa4lkeen j\xc3\xa4\xc3\xa4nyt tila pidettiin vapaana ven\xc3\xa4l\xc3\xa4isten tykist\xc3\xb6tulella ja reserveill\xc3\xa4. It\xc3\xa4valtalaisten joukot joutuivat ep\xc3\xa4j\xc3\xa4rjestykseen, koska eiv\xc3\xa4t kyenneet m\xc3\xa4\xc3\xa4ritt\xc3\xa4m\xc3\xa4\xc3\xa4n hy\xc3\xb6kk\xc3\xa4yksen p\xc3\xa4\xc3\xa4suuntaa._NEWLINE_Ven\xc3\xa4l\xc3\xa4isten murtokohtia oli niin monta, etteiv\xc3\xa4t it\xc3\xa4valtalaiset kyenneet keskitt\xc3\xa4m\xc3\xa4\xc3\xa4n strategista reservi\xc3\xa4\xc3\xa4n, joka vaihtoi jatkuvasti paikkaa etulinjan takana. Erich von Falkenhayn ei edes kutsunut ven\xc3\xa4l\xc3\xa4isten taktiikkaa hy\xc3\xb6kk\xc3\xa4ykseksi, vaan v\xc3\xa4kivaltaiseksi tiedusteluksi.\n_START_SECTION_\nLuoteisrintaman pohjoislohko\n_START_PARAGRAPH_\nVen\xc3\xa4l\xc3\xa4isten 8. armeija tuli Lutskiin 6. kes\xc3\xa4kuuta ja saivat sen haltuunsa kaksi p\xc3\xa4iv\xc3\xa4\xc3\xa4 my\xc3\xb6hemmin, mink\xc3\xa4 j\xc3\xa4lkeen ven\xc3\xa4l\xc3\xa4isten vangiksi oli joutunut jo 200\xc2\xa0000 sotavankia. Ven\xc3\xa4l\xc3\xa4iset olivat edenneet kahdessa p\xc3\xa4iv\xc3\xa4ss\xc3\xa4 50 kilometri\xc3\xa4. It\xc3\xa4vallan 4. armeija per\xc3\xa4\xc3\xa4ntyi. 4. armeijalta j\xc3\xa4i 50\xc2\xa0000 sotavankia ja sen alkuper\xc3\xa4isest\xc3\xa4 150\xc2\xa0000 sotilaan vahvuudesta oli en\xc3\xa4\xc3\xa4 27\xc2\xa0000 j\xc3\xa4ljell\xc3\xa4. Etel\xc3\xa4mm\xc3\xa4s sijoitettu Ven\xc3\xa4j\xc3\xa4n 11. armeija valloitti Dubnon haitaten n\xc3\xa4in it\xc3\xa4vallan strategisten reservien k\xc3\xa4ytt\xc3\xb6\xc3\xa4.\n_START_SECTION_\nLuoteisrintaman keskilohko\n_START_PARAGRAPH_\nVen\xc3\xa4l\xc3\xa4isten 7. armeija jatkoi tykist\xc3\xb6ammuntoja kaksi p\xc3\xa4iv\xc3\xa4\xc3\xa4 eik\xc3\xa4 p\xc3\xa4\xc3\xa4ssyt etenem\xc3\xa4\xc3\xa4n.\n_START_SECTION_\nHy\xc3\xb6kk\xc3\xa4ys j\xc3\xa4\xc3\xa4 tuetta\n_START_PARAGRAPH_\nHy\xc3\xb6kk\xc3\xa4yksen jatkomenestys oli laskettu kenraali Evertin suorittaman hy\xc3\xb6kk\xc3\xa4yksen varaan, mutta sit\xc3\xa4 ei tullut ajoissa, jolloin Saksalle j\xc3\xa4i aikaa kuljettaa lis\xc3\xa4joukkoja it\xc3\xa4rintamalla it\xc3\xa4valtalaisten vahvistuksiksi. Erich von Falkenhayn onnistui taivuttamaan It\xc3\xa4vallan armeijan komentajan sotamarsalkka Franz Conrad von H\xc3\xb6tzendorfin luopumaan hy\xc3\xb6kk\xc3\xa4yksest\xc3\xa4 Pohjois-Italiassa Italiaa vastaan ja siirt\xc3\xa4m\xc3\xa4\xc3\xa4n It\xc3\xa4vallan joukkoja Galitsiaan lis\xc3\xa4vahvistuksiksi saksalaisten tapaan. Evert viimein 18. kes\xc3\xa4kuuta aloitti heikohkon vastahy\xc3\xb6kk\xc3\xa4yksen Brusilovin tueksi, mutta se ei menestynyt._NEWLINE_Noin 70 kilometri\xc3\xa4 l\xc3\xa4nnemp\xc3\xa4n\xc3\xa4 ollut Kovel tuli ven\xc3\xa4l\xc3\xa4isten haltuun 10. kes\xc3\xa4kuuta. Saksalaiset tekiv\xc3\xa4t vastahy\xc3\xb6kk\xc3\xa4yksen pohjoisessa 16. kes\xc3\xa4kuuta, mutta eteniv\xc3\xa4t vain 15 kilometri\xc3\xa4._NEWLINE_It\xc3\xa4vallan 7. armeija etel\xc3\xa4ss\xc3\xa4 teki vastarintaa, mutta Bukovinan T\xc5\xa1ernovit\xc5\xa1 j\xc3\xa4i ven\xc3\xa4l\xc3\xa4isten haltuun 18. kes\xc3\xa4kuuta._NEWLINE_Alexander von Linsingenin johtamat joukot hy\xc3\xb6kk\xc3\xa4siv\xc3\xa4t Kovelin etel\xc3\xa4puolella ven\xc3\xa4l\xc3\xa4isi\xc3\xa4 vastaan 24. hein\xc3\xa4kuuta ja Brusilov l\xc3\xa4hti vastahy\xc3\xb6kk\xc3\xa4ykseen 28. hein\xc3\xa4kuuta saavuttaen Karpaatit 20. syyskuuta menness\xc3\xa4 etel\xc3\xa4ss\xc3\xa4._NEWLINE_Saksalaiset tekiv\xc3\xa4t pohjoisessa uuden vastahy\xc3\xb6kk\xc3\xa4yksen 28.7., mutta se tyrehtyi tykist\xc3\xb6tuen ja ammusten puutteeseen._NEWLINE_Raskaat taistelut jatkuivat Baranovicissa 2.\xe2\x80\x939. syyskuuta ja Kovelissa 28. hein\xc3\xa4kuuta \xe2\x80\x93 17. elokuuta. It\xc3\xa4vallan 1. ja 2. armeija sek\xc3\xa4 it\xc3\xa4valtalais-saksalainen etel\xc3\xa4inen armeija vet\xc3\xa4ytyiv\xc3\xa4t. 28. hein\xc3\xa4kuuta Brusilovin hy\xc3\xb6kk\xc3\xa4ys jatkui ja ven\xc3\xa4l\xc3\xa4iset saivat haltuunsa saksalaisista lis\xc3\xa4vahvistuksista huolimatta jalansijan Karpaateille sek\xc3\xa4 koko Bukovinan. Nyt Paul von Hindenburgin komentamat joukot kuitenkin saivat rintaman vakiintumaan ja Brusilovin hy\xc3\xb6kk\xc3\xa4ys tyrehtyi._NEWLINE_Syyskuuhun menness\xc3\xa4 ven\xc3\xa4l\xc3\xa4iset olivat edenneet 25 kilometrist\xc3\xa4 125 kilometriin, jolloin hy\xc3\xb6kk\xc3\xa4ys pys\xc3\xa4htyi saksalaisten jouduttua l\xc3\xa4hett\xc3\xa4m\xc3\xa4\xc3\xa4n paikalle 15 divisioonaa. Ensimm\xc3\xa4iset aktiividivisioonat 19. ja 10. l\xc3\xa4hetettiin melko pian kes\xc3\xa4kuun 4. p\xc3\xa4iv\xc3\xa4n j\xc3\xa4lkeen samoin kuin 11. baijerilaisdivisioona sek\xc3\xa4 43. reservil\xc3\xa4isdivisioona._NEWLINE_Syyskuussa hy\xc3\xb6kk\xc3\xa4ys jatkui j\xc3\xa4lleen, kun Romania hy\xc3\xb6kk\xc3\xa4si, mutta saksalaisten johdolla sekin pys\xc3\xa4htyi 20. syyskuuta menness\xc3\xa4._NEWLINE_Ven\xc3\xa4l\xc3\xa4iset eiv\xc3\xa4t lopulta saaneet Kovelia haltuunsa eiv\xc3\xa4tk\xc3\xa4 etel\xc3\xa4mm\xc3\xa4st\xc3\xa4 Lvivi\xc3\xa4. It\xc3\xa4valta-Unkari h\xc3\xa4visi 1\xc2\xa0500\xc2\xa0000 sotilasta, joista 400\xc2\xa0000 vankeina. Ven\xc3\xa4j\xc3\xa4 puolestaan valtasi 25\xc2\xa0000 neli\xc3\xb6kilometrin laajuisen alueen._NEWLINE_Kokonaisuutena Brusilovin hy\xc3\xb6kk\xc3\xa4ys oli menestys. Se pakotti It\xc3\xa4valta-Unkarin luopumaan hy\xc3\xb6kk\xc3\xa4yksist\xc3\xa4 Italiaa vastaan ja lopulta my\xc3\xb6s Romania uskaltautui liittym\xc3\xa4\xc3\xa4n ensimm\xc3\xa4iseen maailmansotaan ymp\xc3\xa4rysvaltojen puolelle It\xc3\xa4valta-Unkaria ja Bulgariaa vastaan._NEWLINE_Brusilovin hy\xc3\xb6kk\xc3\xa4ys onnistui, ja taistelu on ainoa ensimm\xc3\xa4isen maailmansodan suurista taisteluista, joka sai nimens\xc3\xa4 taistelun voittaneen komentajan mukaan.'